






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Vortioxetine G.L. Pharma 5 mg plėvele dengtos tabletės
Vortioxetine G.L. Pharma 10 mg plėvele dengtos tabletės
Vortioxetine G.L. Pharma 15 mg plėvele dengtos tabletės
Vortioxetine G.L. Pharma 20 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Vortioxetine G.L. Pharma 5 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido 2-butanolio solvato, atitinkančio 5 mg vortioksetino.

Vortioxetine G.L. Pharma 10 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 10 mg vortioksetino.

Vortioxetine G.L. Pharma 15 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 15 mg vortioksetino

Vortioxetine G.L. Pharma 20 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 20 mg vortioksetino.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė.

Vortioxetine G.L. Pharma 5 mg plėvele dengtos tabletės
Rožinės spalvos, ovali (10,5 mm x 5 mm) abipus išgaubta plėvele dengta tabletė, kurios vienoje pusėje yra įspausta „5“, o kita pusė lygi.

Vortioxetine G.L. Pharma 10 mg plėvele dengtos tabletės
Geltonos spalvos, ovali (13,3 mm x 6,2 mm) abipus išgaubta plėvele dengta tabletė, kurios vienoje pusėje yra  įspausta „10“, o kita pusė lygi.

Vortioxetine G.L. Pharma 15 mg plėvele dengtos tabletės
Blyškiai oranžinės spalvos, ovali (15,2 mm x 7,2 mm) abipus išgaubta plėvele dengta tabletė, kurios vienoje pusėje yra įspausta „15“, o kita pusė lygi.

Vortioxetine G.L. Pharma 20 mg plėvele dengtos tabletės
Tamsiai raudonos spalvos, ovali (17 mm x 8 mm) abipus išgaubta plėvele dengta tabletė, kurios vienoje pusėje yra  įspausta „20“, o kita pusė lygi.


4.	KLINIKINĖ INFORMACIJA

4.1	Terapinės indikacijos

Vortioxetine G.L. Pharma skirtas suaugusiųjų didžiosios depresijos epizodams gydyti.

4.2	Dozavimas ir vartojimo metodas

Dozavimas

Pradinė ir rekomenduojama Vortioxetine G.L. Pharma dozė jaunesniems kaip 65 metų suaugusiems žmonėms yra 10 mg vortioksetino vieną kartą per parą.

Atsižvelgiant į individualų paciento atsaką, dozę galima padidinti iki didžiausios vieną kartą per parą vartojamos 20 mg vortioksetino dozės arba sumažinti iki mažiausios vieną kartą per parą vartojamos 5 mg vortioksetino dozės.

Išnykus depresijos simptomams, rekomenduojama gydyti ne trumpiau kaip 6 mėnesius, kad sustiprėtų organizmo atsakas į antidepresantą.

Gydymo nutraukimas
Galima apsvarstyti laipsnišką dozės mažinimą siekiant išvengti nutraukimo simptomų (žr. 4.8 skyrių). Vis dėlto nepakanka duomenų, kad būtų galima pateikti konkrečias rekomendacijas dėl dozės mažinimo grafiko pacientams, gydomiems šiuo vaistiniu preparatu.

Ypatingos populiacijos

Senyviems pacientams
Pacientus, kurių amžius ≥ 65 metai, visada būtina pradėti gydyti skiriant vartoti mažiausią veiksmingą vieną kartą per parą 5 mg vortioksetino dozę. ≥ 65 metų pacientus gydyti didesne kaip vieną kartą per parą vartojama 10 mg vortioksetino doze būtina atsargiai, kadangi duomenų apie tokių dozių vartojimą yra nedaug (žr. 4.4 skyrių).

Citochromo P450 inhibitoriai
Atsižvelgiant į individualų paciento atsaką, galima apsvarstyti mažesnės vortioksetino dozės skyrimą, jeigu gydant vortioksetinu, papildomai skiriama vartoti stipriai veikiančių CYP2D6 inhibitorių (pvz.: bupropiono, chinidino, fluoksetino, paroksetino) (žr. 4.5 skyrių).

Citochromo P450 induktoriai
Atsižvelgiant į individualų paciento atsaką, galima apsvarstyti vortioksetino dozės koregavimą, jeigu gydant vortiokstetinu, papildomai skiriama vartoti plataus veikimo spektro citochromo P450 induktorių (pvz.: rifampicino, karbamazepino, fenitoino) (žr. 4.5 skyrių).

Vaikų populiacija
Vortioksetino negalima vartoti vaikams (iki 18 metų) sergantiems didžiuoju depresijos sutrikimu (DDS), nes veiksmingumas nebuvo įrodytas (žr. 5.1 skyrių). Vortioksetino saugumas vaikams aprašytas 4.4, 4.8 ir 5.1 skyriuose.

Pacientams, kurių inkstų arba kepenų funkcija sutrikusi
Atsižvelgiant į inkstų ar kepenų funkciją, dozės koreguoti nereikia (žr. 4.4 ir 5.2 skyrius).

Vartojimo metodas
Vartoti per burną.
Plėvele dengtas tabletes galima vartoti valgant ar nevalgius.
Pacientams, negalintiems nuryti visos tabletės, galima rekomenduoti kitas rinkoje esančias labiau tinkančias vaistinio preparato farmacines formas.

4.3	Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
· Vartojimas kartu su neselektyviais monoaminooksidazės (MAO) inhibitoriais arba selektyviais MAO-A inhibitoriais (žr. 4.5 skyrių).

4.4	Specialūs įspėjimai ir atsargumo priemonės

Vartojimas vaikams
Vortioksetino negalima vartoti 7-17 metų vaikams ir paaugliams, sergantiems didžiuoju depresijos sutrikimu (DDS), nes veiksmingumas neįrodytas (žr. 5.1 skyrių). Apskritai vortioksetino sukeltų nepageidaujamų reakcijų pobūdis vaikams ir paaugliams buvo panašus į suaugusiųjų, išskyrus didesnį pilvo skausmo reiškinių dažnį ir didesnį savižudiškų minčių dažnį paaugliams, palyginti su suaugusiaisiais (žr. 4.8 ir 5.1 skyrius). Klinikinių tyrimų metu, kuriuose dalyvavo vaikai ir paaugliai, gydyti antidepresantais, su savižudybe susijusio elgesio (bandymas žudytis ir mintys apie savižudybę) ir priešiškumo (ypač agresijos, prieštaraujančio elgesio, pykčio) apraiškos buvo dažnesnės nei vartojusiems placebą asmenims.

Savižudybė / mintys apie savižudybę arba klinikinės būklės pablogėjimas
Depresija yra susijusi su minčių apie savižudybę, savęs žalojimo ir savižudybės (su savižudybe susijusių reiškinių) rizikos padidėjimu. Ši rizika išlieka, kol būklė reikšmingai nepagerėja. Pirmąsias kelias gydymo savaites ar ilgiau būklė gali nepagerėti, todėl pacientus reikia atidžiai stebėti, kol būklė pagerės. Remiantis bendrąja klinikine patirtimi, ankstyvuoju sveikimo laikotarpiu savižudybės rizika gali padidėti.

Pacientams, kuriems anksčiau buvo pasireiškę su savižudybe susijusių reiškinių, ir tiems, kurie prieš pradedant gydymą dažnai galvojo apie savižudybę, yra didesnė minčių apie savižudybę ir bandymo žudytis rizika, todėl šiuos pacientus gydymo metu reikia atidžiai stebėti. Placebu kontroliuojamųjų klinikinių tyrimų, kuriuose dalyvavo suaugę psichikos sutrikimais sergantys pacientai, metaanalizės duomenys parodė, kad jaunesniems kaip 25 metų pacientams vartojantiems antidepresantus su savižudybe susijusio elgesio rizika yra didesnė, palyginti su placebo vartojančiais pacientais.

Gydomus pacientus, ypač priklausančius didelės rizikos grupei, būtina atidžiai stebėti gydymo pradžioje ir po dozės pakeitimo. Pacientus (ir jų globėjus) reikia perspėti, kad stebėtų, ar būklė nesunkėja, ar neatsiranda su savižudybe susijusio elgesio ir minčių apie savižudybę apraiškų, neįprastų elgesio pokyčių, o pastebėjus tokius simptomus, patariama nedelsiant kreiptis pagalbos į medicinos specialistus.

Traukuliai
Vartojant antidepresantų galima potenciali traukulių pasireiškimo rizika. Todėl pradėti gydyti vortioksetinu pacientus, kuriems anksčiau yra buvę traukulių, arba pacientus, kurie serga nestabilia epilepsija, reikia atsargiai (žr. 4.5 skyrių). Gydymą reikia nutraukti visiems pacientams, kuriems pasireiškia traukulių arba jie padažnėja.

Serotonino sindromas (SS) arba piktybinis neurolepsinis sindromas (PNS)
Vartojant vortioksetino, gali pasireikšti gyvybei pavojų keliančios būklės - serotonino sindromas (SS) arba piktybinis neurolepsinis sindromas (PNS). SS ar PNS rizika yra didesnė vartojant kartu serotoninerginio poveikio vaistinių preparatų (įskaitant opioidus ir triptanus), vaistinius preparatus, kurie gali sutrikdyti serotonino metabolizmą (įskaitant MAO inhibitorius), antipsichozinius vaistinius preparatus ir kitus dopamino antagonistus. Reikia stebėti, ar pacientams neatsiranda SS ar PNS požymių ir simptomų (žr. 4.3 ir 4.5 skyrius).
Serotonino sindromo simptomai yra psichinės būklės pokyčiai (pvz.: susijaudinimas, haliucinacijos, koma), autonominės nervų sistemos nestabilumas (pvz.: tachikardija, labilus kraujospūdis, hipertermija), nervo ir raumens jungties sutikimai (pvz.: hiperrefleksija, koordinacijos nebuvimas) ir (arba) virškinimo trakto sutrikimų simptomai (pvz.: pykinimas, vėmimas, viduriavimas). Jeigu pasireiškia tokie sutrikimai, gydymą vortioksetinu reikia nedelsiant nutraukti ir pradėti simptominį gydymą.

Manija arba hipomanija
Vortioksetino reikia atsargiai vartoti pacientams, kuriems anksčiau buvo pasireiškusi manija arba hipomanija, ir vaistinio preparato vartojimą reikia nutraukti visiems pacientams, kuriems pasireiškia manijos fazė.

Agresija arba susijaudinimas
Antidepresantais, įskaitant vortioksetiną, gydomiems pacientams taip pat gali pasireikšti agresijos, pykčio, susijaudinimo ir irzlumo jausmai. Paciento būklę ir ligos eigą reikia atidžiai stebėti. Pacientus (ir jų globėjus) reikia įspėti, kad kreiptųsi medicininės pagalbos, jei atsiranda arba sustiprėja agresija arba susijaudinimas. 

Kraujavimas
Gauta retų pranešimų apie su antidepresantų, kurie sukelia serotoninerginį poveikį įskaitant vortioksetiną, vartojimu susijusius kraujavimo sutrikimus, tokius kaip dėminės kraujosruvos, purpura, ir kitus kraujavimo reiškinius, tokius kaip kraujavimą iš virškinimo trakto ar lytinių organų. SSRI/SNRI gali padidinti pogimdyminio kraujavimo riziką, ir ši rizika gali būti taikoma ir vortioksetinui (žr. 4.6 skyrių). Atsargumo priemonių reikia laikytis pacientams, kurie vartoja antikoaguliantus ir (arba) vaistinius preparatus, kurie, kaip žinoma, veikia trombocitų funkciją [pvz.: atipiniai antipsichoziniai vaistiniai preparatai ir fenotiazinai, dauguma triciklių antidepresantų, nesteroidiniai vaistiniai preparatai nuo uždegimo (NVPNU), acetilsalicilo rūgštis (ASR)] (žr. 4.5 skyrių) ir pacientus, kuriems pasireiškia kraujavimo tendencijos ar sutrikimai, gydyti reikia atsargiai.

Hiponatremija
Vartojant antidepresantus, kurie sukelia serotoninerginį poveikį (SSRI, SNRI), retais atvejais buvo pranešta apie hiponatremiją, kuri greičiausiai pasireiškia dėl sutrikusios antidiurezinio hormono sekrecijos (SADHS). Reikia imtis atsargumo priemonių gydant rizikos grupės pacientus, pavyzdžiui: senyvus pacientus, kepenų ciroze sergančius pacientus ar pacientus, kurie kartu gydomi vaistiniais preparatais, sukeliančiais hiponatremiją.
Pacientams, kuriems pasireiškia hiponatremijos simptomai, reikia apsvarstyti vortioksetino vartojimo nutraukimą ir jiems skirti tinkamą medicininę pagalbą.

Glaukoma
Vartojant antidepresantus, įskaitant vortioksetiną, buvo pranešta apie midriazę. Šis midriazinis poveikis gali susiaurinti akies kameros kampą, dėl to padidėja akispūdis ir gali išsivystyti uždaro kampo glaukoma. Vortioksetino, pacientams, kuriems nustatyta ūminės uždaro kampo glaukomos rizika, reikia skirti atsargiai.

Senyviems pacientams
Duomenų apie senyvų pacientų didžiosios depresijos epizodo gydymą vortioksetinu yra nedaug. Dėl šios priežasties ≥ 65 metų pacientus gydyti didesne kaip vieną kartą per parą vartojama 10 mg vortioksetino doze būtina atsargiai (žr. 4.8 ir 5.2 skyrius).

Inkstų arba kepenų funkcijos sutrikimas
Duomenų apie pacientus, kuriems yra inkstų arba kepenų funkcijos sutrikimas, ir vartojo vortioksetiną yra nedaug. Dėl šios priežasties tokius pacientus būtina gydyti atsargiai (žr. 4.2 ir5.2 skyrių).

Vortioxetine G.L. Pharma sudėtyje yra natrio 
Šio vaistinio preparato kiekvienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės. 

4.5	Sąveika su kitais vaistiniais preparatais ir kitokia sąveika

Vortioksetinas intensyviai metabolizuojamas kepenyse, daugiausia oksidacijos būdu, katalizuojant CYP2D6 ir kiek mažiau CYP3A4/5 bei CYP2C9 (žr. 5.2 skyrių).

Kitų vaistinių preparatų poveikio vortioksetinui galimybės
Negrįžtamojo poveikio neselektyvūs MAO inhibitoriai
Dėl serotonino sindromo rizikos vortioksetino draudžiama vartoti kartu su negrįžtamojo poveikio neselektyviais MAO inhibitoriais. Vortioksetino negalima pradėti vartoti, kol nepraėjo 14 dienų po gydymo negrįžtamojo poveikio neselektyviais MAO inhibitoriais užbaigimo. Vortioksetino vartojimą reikia užbaigti, likus ne mažiau kaip 14 dienų iki gydymo negrįžtamojo poveikio neselektyviais MAO inhibitoriais pradžios (žr. 4.3 skyrių).

Grįžtamojo poveikio neselektyvūs MAO-A inhibitoriai (moklobemidas)
Vortioksetino vartoti kartu su grįžtamojo poveikio selektyviais MAO-A inhibitoriais, pavyzdžiui: moklobemidu, darudžiama (žr. 4.3 skyrių). Jei tokį derinį vartoti būtina, papildomai vartoti pradėto vaistinio preparato dozė turi būti minimali, ir reikia atidžiai stebėti paciento klinikinę būklę, ar nepasireiškia serotonino sindromas (žr. 4.4 skyrių).

Grįžtamojo poveikio neselektyvūs MAO inhibitoriai (linezolidas)
Vortioksetino vartoti kartu su silpnais grįžtamojo poveikio neselektyviais MAO inhibitoriais, pavyzdžiui, antibiotiku linezolidu, draudžiama (žr. 4.3 skyrių). Jei tokį derinį vartoti būtina, papildomai vartoti pradėto vaistinio preparato dozė turi būti minimali, ir reikia atidžiai stebėti paciento klinikinę būklę, ar nepasireiškia serotonino sindromas (žr. 4.4 skyrių).

Negrįžtamojo poveikio selektyvūs MAO-B inhibitoriai (selegilinas, razagilinas)
Nors vartojant selektyvius MAO-B inhibitorius tikimasi mažesnės serotonino sindromo rizikos nei vartojant MAO-A inhibitorius, vortioksetiną vartoti kartu su negrįžtamojo poveikio MAO-B inhibitoriais, pavyzdžiui, selegilinu arba razagilinu, reikia atsargiai. Jeigu šie vaistiniai preparatai vartojami kartu, reikia atidžiai stebėti, ar nepasireiškia serotonino sindromas (žr. 4.4 skyrių).

Serotoninerginiai vaistiniai preparatai
Vartojimas kartu su vaistiniais preparatais, kurie sukelia serotoninerginį poveikį, pvz., opioidais (įskaitant tramadolį) ir triptanais (įskaitant sumatriptaną), gali sukelti serotonino sindromą (žr. 4.4 skyrių).

Jonažolės preparatai
Antidepresantus, kurie sukelia serotoninerginį poveikį, vartojant kartu su vaistažolių preparatais, kurių sudėtyje yra jonažolės (Hypericum perforatum), gali dažniau pasireikšti nepageidaujamos reakcijos, įskaitant serotonino sindromą (žr. 4.4 skyrių).

Vaistiniai preparatai, kurie mažina traukulių pasireiškimo slenkstį
Antidepresantai, kurie sukelia serotoninerginį poveikį, gali mažinti traukulių pasireiškimo slenkstį. Jeigu šis vaistinis preparatas vartojamas kartu su kitais vaistiniais preparatais, kurie gali mažinti traukulių pasireiškimo slenkstį [pvz.: antidepresantai (tricikliai, SSRI, SNRI), neuroleptikai (fenotiazinai, tioksantenai ir butirofenonai), meflokvinas, bupropionas, tramadolis], rekomenduojama gydymą skirti atsargiai (žr. 4.4 skyrių).

EIT (elektros impulsų terapija)
Vortioksetino vartojimo kartu su EIT klinikinės patirties nėra, todėl rekomenduojama gydyti atsargiai.

CYP2D6 inhibitoriai
Sveikų tiriamųjų, 14 dienų vartojusių 10 mg vortioksetino dozę per parą kartu su bupropionu (stipraus poveikio CYP2D6 inhibitorius, skiriamas po 150 mg du kartus per parą), organizme vortioksetino ekspozicija (plotas po kreive [AUC]) padidėjo 2,3 karto. Vartojant kartu, bupropioną pridėjus prie vortioksetino, nepageidaujamų reakcijų dažnis buvo didesnis nei tada, kai vortioksetinas buvo pridėtas prie bupropiono. Atsižvelgiant į individualų paciento atsaką, galima apsvarstyti mažesnės vortioksetino dozės skyrimą, jeigu gydant vortioksetinu, pridedama kartu vartoti stipraus poveikio CYP2D6 inhibitorių (pvz.: bupropioną, chinidiną, fluoksetiną, paroksetiną) (žr. 4.2 skyrių).

CYP3A4 inhibitoriai ir CYP2C9, CYP2C19 inhibitoriai
Sveikiems tiriamiesiems po 6 dienų 400 mg ketokonazolo (CYP3A4/5 ir P-glikoproteino inhibitorius) dozės per parą vartojimo arba po 6 dienų 200 mg flukonazolo (CYP2C9, CYP2C19 ir CYP3A4/5 inhibitorius) dozės per parą vartojimo paskyrus kartu vartoti vortioksetino, buvo pastebėtas vortioksetino AUC padidėjimas atitinkamai 1,3 karto ir 1,5 karto. Dozės keisti nebūtina.

Sveikiems tiriamiesiems 40 mg vienkartinės omeprazolo (CYP2C19 inhibitoriaus) dozės slopinamojo poveikio vortioksetino kartotinių dozių farmakokinetikai nepastebėta.

Sąveika, jei CYP2D6 veikiamas metabolizmas yra silpnas
Kombinuotasis pacientų, kurių organizme CYP2D6 veikiamas metabolizmas yra silpnas, gydymas kartu su stipriais CYP3A4 inhibitoriais (pvz., itrakonazolu, vorikonazolu, klaritromicinu, telitromicinu, nefazodonu, konivaptanu ir dauguma ŽIV proteazės inhibitorių) ir CYP2C9 inhibitoriais (pvz., flukonazolu ir amjodaronu) (žr.5.2 skyrių) specifiškai netirtas, tačiau tikėtina, kad tokiu atveju minėtų pacientų organizme vortioksetino ekspozicija padidės labiau nei vidutiniškai kaip aprašyta aukščiau). Atsižvelgiant į individualų paciento atsaką, reikia apsvarstyti mažesnės vortioksetino dozės skyrimo galimybę, jeigu CYP3A4 inhibitorių ar CYP2C9 inhibitorių skiriama pacientams, kurių CYP2D6 veikiamas metabolizmas yra silpnas.

Citochromo P450 induktoriai
Sveikiems tiriamiesiems po 10 dienų 600 mg rifampicino (plataus spektro CYP izofermentų induktoriaus) dozės per parą vartojimo pavartojus vienkartinę 20 mg vortioksetino dozę, buvo pastebėtas vortioksetino AUC sumažėjimas 72 %. Atsižvelgiant į individualų paciento atsaką, gali prireikti apsvarstyti vaistinio preparato dozės keitimą, jeigu gydant vortioksetinu, skiriama papildomai plataus spektro citochromo P450 induktorių(pvz.: rifampicinas, karbamazepinas, fenitoinas) (žr. 4.2 skyrių).

Alkoholis
Sveikiems tiriamiesiems pavartojus vienkartinę 20 mg ar 40 mg vortioksetino dozę kartu su vienkartine etanolio (0,6 g/kg kūno svorio) doze, poveikio vortioksetino ar etanolio farmakokinetikai bei reikšmingo kognityvinės funkcijos pablogėjimo (palyginti su placebo poveikiu) nepastebėta. Vis dėlto alkoholio vartoti gydymo antidepresantais metu nerekomenduojama.

Acetilsalicilo rūgštis
Kartotinės 150 mg acetilsalicilo rūgšties dozės per parą neveikė kartotinių vortioksetino dozių farmakokinetikos sveikų tiriamųjų organizme.

Vortioksetino poveikio kitiems vaistiniams preparatams galimybės

Antikoaguliantai ir trombocitų funkciją slopinantys vaistiniai preparatai
Nepastebėta reikšmingo poveikio, palyginti su placebu, sveikų tiriamųjų tarptautinio normalizuotojo santykio (TNS), protrombino ar R–/S–varfarino koncentracijų plazmoje rodmenims po kartotinių vortioksetino dozių vartojimo kartu su pastoviomis varfarino dozėmis. Be to, sveikiems tiriamiesiems po kartotinių vortioksetino dozių vartojimo pavartojus 150 mg acetilsalicilo rūgšties dozę per parą, nepastebėta reikšmingo slopinamojo poveikio trombocitų agregacijai ar acetilsalicilo rūgšties arba salicilo rūgšties farmakokinetikai. Vis dėlto vortioksetiną, kaip ir kitokius serotoninerginius vaistinius preparatus, skiriant vartoti kartu su geriamaisiais antikoaguliantais ir trombocitų funkciją slopinančiais vaistiniais preparatais skirtais skausmo malšinimui (pvz., acetilsalicilo rūgštis (ASR) ar NVPNU), dėl galimo kraujavimo rizikos padidėjimo, susijusio su farmakodinamine sąveika, reikia imtis atsargumo priemonių (žr. 4.4 skyrių).

Citochromo P450 substratai
Tyrimo in vitro duomenimis, vortioksetinas neparodė jokių požymių, kad galėtų slopinti ar sužadinti citochromo P450 izofermentus (žr. 5.2 skyrių).

Kartotinės vortioksetino dozės slopinamojo poveikio citochromo P450 CYP2C19 (omeprazolas, diazepamas), CYP3A4/5 (etinilestradiolis, midazolamas), CYP2B6 (bupropionas) CYP2C9 (tolbutamidas, S-varfarinas), CYP1A2 (kofeinas) ar CYP2D6 (dekstrometorfanas) izofermentams nepastebėta.

Farmakodinaminės sąveikos nepastebėta. Reikšmingo pažintinių funkcijų sutrikimo po vortioksetino ir vienkartinės 10 mg diazepamo dozės pavartojimo, palyginti su placebo poveikiu, nepastebėta. Reikšmingo poveikio, palyginti su placebu, lytinių hormonų koncentracijai po vortioksetino vartojimo kartu su sudėtiniu geriamuoju kontraceptiku (30 μg etinilestradiolio / 150 μg levonorgestrelio), nepastebėta.

Litis, triptofanas
Kliniškai reikšmingo poveikio sveikų tiriamųjų organizme po kartotinių vortioksetino dozių vartojimo ličio pusiausvyros apykaitos ekspozicijai nepastebėta. Vis dėlto gauta pranešimų apie poveikio sustiprėjimą, kai kartu su ličiu ar triptofanu buvo pavartota antidepresantų, sukeliančių serotoninerginį poveikį, todėl vortioksetiną vartoti kartu su šiais vaistiniais preparatais reikia atsargiai.

Interferencija su narkotikų šlapime nustatymo rezultatais
Gauta pranešimų apie klaidingai teigiamus metadono nustatymo šlapime rezultatus pacientams, vartojusiems vortioksetiną. Teigiamus narkotikų tyrimo šlapime rezultatus reikia vertinti atsargiai ir apsvarstyti jų patvirtinimo alternatyviu analitiniu metodu (pvz., chromatografiniais metodais) galimybę.

4.6	Vaisingumas, nėštumo ir žindymo laikotarpis

Nėštumas
Duomenų apie vortioksetino vartojimą nėštumo metu nepakanka.
Su gyvūnais atlikti tyrimai parodė toksinį poveikį reprodukcijai (žr. 5.3 skyrių).

Motinų, kurios nėštumo pabaigoje vartojo serotoninerginių vaistinių preparatų, naujagimiams gali pasireikšti toliau išvardyti simptomai: kvėpavimo sutrikimas, cianozė, apnėja, traukuliai, kūno temperatūros nepastovumas, žindymo sunkumai, vėmimas, hipoglikemija, hipertonija, hipotonija, hiperrefleksija, tremoras, nervingumas, irzlumas, letargija, nuolatinis verkimas, mieguistumas ir miego sutrikimai. Šie simptomai gali pasireikšti arba dėl su vartojimo nutraukimu susijusio poveikio, arba dėl pernelyg didelio serotoninerginio aktyvumo. Dauguma atvejų šios komplikacijos pradeda reikštis netrukus arba iš karto (< 24 valandų) po gimdymo.

Epidemiologiniai duomenys rodo, kad SSRI vartojimas nėštumo metu, ypač nėštumo pabaigoje, gali didinti naujagimių išliekančios plautinės hipertenzijos (NIPH) riziką. Nors tyrimų, tiriančių NIPH ryšį su gydymu vortioksetinu, neatlikta, atsižvelgiant į susijusį veikimo mechanizmą (serotonino koncentracijų padidėjimą), šios galimos rizikos paneigti negalima.

Vortioxetine G.L. Pharma negalima vartoti nėštumo metu, nebent moters klinikinė būklė yra tokia, kad ją būtina gydyti vortioksetinu.

Stebėjimo duomenys parodė padidėjusią (mažiau nei 2 kartus) pogimdyminio kraujavimo riziką po SSRI arba SNRI vartojimo mėnesį prieš gimdymą. Nors jokių tyrimų, kuriuose būtų tiriamas ryšys tarp gydymo vortioksetinu ir pogimdinio kraujavimo nebuvo atlikta, atsižvelgiant į susijusį veikimo mechanizmą, galima rizika yra (žr. 4.4 skyrių).

Žindymas
Paskelbti riboti duomenys rodo, kad vortioksetinas nedideliais kiekiais išsiskiria į žindyvės pieną, o apskaičiuota santykinė kūdikio dozė (SKD) yra mažesnė nei 2 %. Su vaistiniu preparatu susijusio žalingo poveikio kūdikiui nepastebėta. 

Tačiau turimų klinikinių duomenų yra nedaug, todėl rizikos žindomam kūdikiui paneigti negalima.

Atsižvelgiant į žindymo naudą kūdikiui ir gydymo naudą žindyvei, reikia nuspręsti, ar nutraukti žindymą, ar nutraukti / susilaikyti nuo gydymo Vortioxetine G.L. Pharma.

Vaisingumas
Vaisingumo tyrimai su žiurkių patinais ir patelėmis parodė, kad vortioksetinas neveikia vislumo, spermos kokybės ir poravimosi (žr. 5.3 skyrių).
Gauti pranešimai apie susijusios farmakologinės antidepresantų klasės (SSRI) preparatų vartojusių žmonių atvejus parodė poveikį spermos kokybei kuris buvo laikinas. Poveikio žmonių vaisingumui iki šiol nepastebėta.

4.7	Poveikis gebėjimui vairuoti ir valdyti mechanizmus

Vortioxetine G.L. Pharma gebėjimo vairuoti ir valdyti mechanizmus neveikia arba veikia nereikšmingai. Vis dėlto, kadangi vartojant vortioksetiną buvo pranešta apie nepageidaujamas reakcijas, tokias kaip svaigulys, pacientai turi būti atsargūs vairuodami ar valdydami pavojingus mechanizmus, ypač gydymo vortioksetinu pradžioje arba keičiant dozę.

4.8	Nepageidaujamas poveikis

Saugumo duomenų santrauka
Dažniausia nepageidaujama reakcija buvo pykinimas.

Nepageidaujamų reakcijų santrauka lentelėje
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).
Sąrašas sudarytas remiantis informacija, kuri surinkta klinikinių tyrimų metu ir po vaistinio preparato patekimo į rinką.

*Remiantis atvejais, nustatytais po vaistinio preparato pateikimo į rinką

Atrinktų nepageidaujamų reakcijų apibūdinimas

Pykinimas
Pykinimas paprastai būdavo lengvas arba vidutinio sunkumo ir pasireikšdavo per pirmąsias dvi gydymo savaites. Šios reakcijos paprastai būdavo trumpalaikės ir nereikšdavo gydymo nutraukimo. Nepageidaujamos virškinimo trakto reakcijos, tokios kaip pykinimas, dažniau pasireiškė moterims nei vyrams.

Senyviems pacientams
Vieną kartą per parą vartojant ≥ 10 mg vortioksetino dozę, ≥ 65 metų pacientų pasitraukimo iš tyrimų dažnis buvo didesnis.
Vieną kartą per parą vartojant 20 mg vortioksetino dozę, ≥ 65 metų pacientams pykinimas ir vidurių užkietėjimas pasireiškė dažniau (atitinkamai 42 % ir 15 %) nei < 65 metų suaugusiesiems (atitinkamai 27 % ir 4 %) (žr. 4.4 skyrių).

Lytinės funkcijos sutrikimas
Klinikinių tyrimų metu lytinės funkcijos sutrikimas buvo vertinamas naudojant Arizonos lytinės patirties skalę [angl. Arizona Sexual Experience Scale (ASEX)]. 5-15 mg dozių poveikis nesiskyrė nuo placebo poveikio. Vis dėlto 20 mg vortioksetino dozės vartojimas buvo susijęs su skubaus gydymo reikalaujančio lytinės funkcijos sutrikimo [angl. treatment emergent sexual dysfunction (TESD)] padažnėjimu (žr. 5.1 skyrių).

Klasės poveikis
Epidemiologiniai tyrimai, kuriuose daugiausiai dalyvavo 50 metų ir vyresni pacientai, parodė kaulų lūžimo rizikos padidėjimą pacientams, vartojantiems susijusių farmakologinių klasių antidepresantų (SSRI ar TCA). Tokios rizikos atsiradimo mechanizmas nėra žinomas, be to, nėra žinoma, ar tokia rizika yra susijusi su vortioksetinu.

Vaikų populiacija
Dviejuose dvigubai akluose, placebu kontroliuojamuose tyrimuose vortioksetinu iš viso buvo gydomi 304 vaikai nuo 7 iki 11 metų ir 308 paaugliai nuo 12 iki 17 metų, sergantys didžiuoju depresijos sutrikimu (DDS). Apskritai, vortioksetino nepageidaujamų reakcijų pobūdis vaikams ir paaugliams buvo panašus į stebėtą suaugusiesiems, išskyrus dažnesnius pilvo skausmų reiškinius ir didesnį savižudiškų minčių dažnį, ypač paaugliams, palyginti su suaugusiaisiais (žr. 5.1 skyrių).

Buvo atlikti du ilgalaikiai atviri tęstiniai tyrimai, kurių metu vortioksetino dozės buvo nuo 5 iki 20 mg per parą, o gydymo trukmė buvo atitinkamai 6 mėnesiai (N=662) ir 18 mėnesių (n=94). Apskritai vortioksetino saugumo ir toleravimo profilis vaikų populiacijoje po ilgalaikio vartojimo buvo panašus į stebėtą po trumpalaikio vartojimo.

Simptomai nutraukus gydymą vortioksetinu
Klinikinių tyrimų metu buvo sistemingai vertinami nutraukimo simptomai, pasireiškę staiga nutraukus gydymą vortioksetinu. Kliniškai reikšmingo skirtumo, palyginti su placebu, pagal nutraukimo simptomų dažnį ar pobūdį po gydymo vortioksetinu nebuvo (žr. 5.1 skyrių). Po vaistinio preparato pateikimo į rinką buvo pranešta apie atvejus, apibūdinančius nutraukimo simptomus, ir tai buvo tokie simptomai kaip svaigulys, galvos skausmas, jutimo sutrikimai (įskaitant paresteziją, elektros šoko pojūčius), miego sutrikimai (įskaitant nemigą), pykinimas ir (arba) vėmimas, nerimas, irzlumas, susijaudinimas, nuovargis ir tremoras. Šie simptomai gali pasireikšti per pirmąją savaitę po vortioksetino vartojimo nutraukimo.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Klinikinių tyrimų metu nurijus 40-75 mg vortioksetino dozes, sustiprėjo toliau išvardytos nepageidaujamos reakcijos: pykinimas, nuo padėties priklausomas svaigulys, viduriavimas, diskomfortas pilve, generalizuotas niežėjimas, mieguistumas (somnolencija) bei  paraudimas.

Po vaistinio preparato pateikimo į rinką daugiausia dėmesio skiriama vortioksetino perdozavimui iki 80 mg. Daugeliu atvejų simptomų nebuvo pranešta arba simptomai buvo lengvi. Dažniausiai pranešti simptomai buvo pykinimas ir vėmimas.

Vortioksetino perdozavimo, viršijančio 80 mg, patirties yra nedaug. Po dozių, kelis kartus viršijančių terapinę dozę, buvo pranešta apie traukulius ir serotonino sindromą.

Priežiūra perdozavimo atveju apima klinikinių simptomų gydymą ir tinkamą stebėjimą. Rekomenduojamas būklės stebėjimas specializuotame skyriuje.

5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – psichoanaleptikai, kiti antidepresantai, ATC kodas – N06AX26.

Veikimo mechanizmas
Manoma, kad vortioksetino veikimo mechanizmas yra susijęs tiesioginiu serotoninerginių receptorių aktyvumo moduliavimu ir serotonino (5 - HT) nešiklio slopinimu. Ikiklinikiniai duomenys rodo, kad vortioksetinas yra 5 - HT3, 5 - HT7 ir 5 - HT1D receptorių antagonistas, 5 - HT1B receptorių dalinis agonistas, 5 - HT1A receptorių agonistas ir 5 - HT nešiklio inhibitorius, dėl to moduliuojama neurotransmisija keliose sistemose, įskaitant daugiausia serotonino, tačiau tikriausiai ir norepinefrino, dopamino, histamino, acetilcholino, gama aminosviesto rūgšties (GASR) ir glutamato sistemas. Manoma, kad toks įvairiapusis farmakologinis veikimas lemia vortioksetino antidepresinį ir į anksiolitinį panašų poveikį bei pažintines funkcijas, mokymosi ir atminties pagerėjimą, nustatytu vortioksetino tyrimų su gyvūnais metu. Vis dėlto tikslus kiekvieno atskiro taikinio indėlis stebėtoms farmakodinaminėms savybėms išlieka neaiškus, be to, tyrimų su gyvūnais metu gautus duomenis tiesiogiai pritaikyti žmonėms reikia atsargiai.

Su žmonėmis buvo atlikti du pozitronų emisijos tomografijos (PET) tyrimai, kurių metu, norint kiekybiškai ištirti 5 - HT nešiklių užimtumą galvos smegenyse vartojant įvairių dydžių dozes, buvo naudojami 5-HT nešiklio ligandai (11C-MADAM arba 11C-DASB). 5-HT nešiklis siūlės branduoliuose (angl. raphe nuclei) buvo užimtas vidutiniškai maždaug 50 %, vartojant 5 mg dozę per parą, 65 %, vartojant 10 mg dozę per parą, ir užimtumas padidėjo iki 80 %, vartojant 20 mg dozę per parą.

Klinikinis veiksmingumas ir saugumas
Vortioksetino veiksmingumas ir saugumas buvo tirti klinikinės programos metu, kurioje dalyvavo daugiau kaip 6 700 pacientų, iš kurių daugiau kaip 3 700 buvo gydyti vortioksetinu trumpalaikių (≤ 12 savaičių) didžiosios depresijos sutrikimo (DDS) tyrimų metu. Siekiant ištirti trumpalaikį vortioksetino veiksmingumą gydant suaugusių žmonių (įskaitant senyvus) DDS, buvo atlikta dvylika dvigubai koduotų placebu kontroliuojamųjų 6/8 savaičių trukmės pastovios dozės tyrimų. Vortioksetino veiksmingumas buvo patvirtintas pokyčiu mažiausiai 2 balais, palyginti su placebo poveikiu, bent vienos dozės grupėje 9 iš 12 tyrimų metu, vadovaujantis bendrojo įvertinimo pagal Montgomerio ir Asbergo depresijos įvertinimo skalę [angl., Montgomery and Åsberg Depression Rating Scale (MADRS)] arba 24 elementų Hamiltono depresijos įvertinimo skalę (angl., Hamilton Depression Rating Scale 24-item (HAM-D24)). Tokio poveikio klinikinis reikšmingumas buvo patvirtintas remiantis pacientų, kuriems pasireiškė atsakas, ir pacientų, kuriems pasireiškė atkrytis, santykiu, bei pagerėjimu, atsižvelgiant į funkcinio sutrikimo balus pagal bendrojo klinikinio stebėjimo – bendrojo pagerėjimo [angl., the Clinical Global Impression – Global Improvement (CGI-I)] skalę. Vortioksetino efektyvumas didėjo atitinkamai dozės didinimui.

Atskirų tyrimų duomenis patvirtino metaanalizė (MMRM), kurios metu buvo analizuojamas vidutinis MADRS skalės bendrojo įvertinimo pokytis 6/8 savaitę trumpalaikių placebu kontroliuotų suaugusiųjų tyrimų metu. Ši metaanalizė parodė, kad tyrimų metu bendras vidutinis skirtumas, palyginti su placebo poveikiu, buvo statistiškai reikšmingas: -2,3 balo (p = 0,007), -3,6 balo (p < 0,001) ir -4,6 balo (p < 0,001) atitinkamai vartojant 5 mg, 10 mg ir 20 mg paros dozę; 15 mg paros dozės poveikis metaanalizės metu nuo placebo poveikio statistiškai reikšmingai nesiskyrė, tačiau vidutinis skirtumas, palyginti su placebo poveikiu, buvo -2,6 balo. Vortioksetino veiksmingumą patvirtino ir apibendrinta į gydymą reagavusių pacientų analizė, kuri parodė, kad į gydymą reagavo 46-49 % vortioksetino ir 34 % placebo vartojusių pacientų (p < 0,01; NRI analizė).

Be to, įrodytas vortioksetino, vartojant dozes nuo 5 mg iki 20 mg per parą ribose, veiksmingumas plataus spektro depresijos (įvertinta pagal visų atskirų MADRS elementų pagerėjimą) simptomams.

Vortioksetino 10 mg arba 20 paros dozės veiksmingumas gydant DDS sergančius pacientus taip pat buvo patvirtintas 12 savaičių trukmės, dvigubai koduoto, kintamų dozių, palyginamojo (vartota 25 mg arba 50 mg agomelatino paros dozė) tyrimo metu. Vortioksetinas sukėlė statistiškai reikšmingai geresnį poveikį nei agomelatinas, vertinant MADRS skalės bendrojo įvertinimo padidėjimą, be to, klinikinę tokio poveikio reikšmę parodė į gydymą reagavusių pacientų bei pacientų, kuriems pasireiškė atkrytis, dalis ir CGI-I įvertinimo pagerėjimas.

Palaikomasis gydymas
Palaikomojo antidepresinio gydymo veiksmingumas buvo įrodytas atkryčio profilaktikos tyrimu. Pacientai, kuriems pasireiškė ligos remisija po pradinio 12 savaičių gydymo vortioksetinu atviru būdu laikotarpio, atsitiktiniu būdu buvo suskirstyti į grupes ir gydyti arba 5 mg ar 10 mg vortioksetino doze per parą, arba placebu, ir stebėti, ar nepasireiškia atkrytis per gydymo ne trumpiau kaip 24 savaites (nuo 24 iki 64 savaičių) dvigubai koduotu būdu laikotarpį. Vortioksetinas buvo pranašesnis (p = 0,004) už placebą, atsižvelgiant į pagrindinio poveikio vertinimo kriterijų – laikotarpį, po kurio pasireiškė DDS atkrytis (santykinė rizika 2,0). Tai reiškia, kad atkryčio rizika placebo grupėje buvo du kartus didesnė nei vortioksetino grupėje.

Senyviems pacientams
Dvigubai koduoto placebu kontroliuojamojo 8 savaičių trukmės pastovios dozės tyrimo su senyvais depresija sergančiais pacientais (amžius ≥ 65 metų, n=452, 156 iš jų vartojo vortioksetino) duomenimis, 5 mg vortioksetino dozė per parą buvo pranašesnė už placebą, atsižvelgiant į bendrųjų balų pagal MADRS ir HAM-D24 pagerėjimą. Vortioksetino poveikis pagal MADRS skalės bendrąjį įvertinimą, palyginti su placebo poveikiu, 8 savaitę skyrėsi 4,7 balo (MMRM analizė).

Pacientai, kuriems pasireiškia sunki depresija ar depresija ir didelio laipsnio nerimo simptomai
Vortioksetino veiksmingumas taip pat buvo įrodytas gydant suaugusius sunkia depresija sergančius pacientus (pradinis bendrasis balas pagal MADRS ≥ 30) ir depresija sergančius pacientus su labai išreikštais nerimo simptomais (pradinis bendrasis balas pagal HAM-A ≥ 20) trumpalaikių tyrimų metu, [MADRS skalės bendrojo įvertinimo skirtumas, palyginti su placebo poveikiu, 6/8 savaitę skyrėsi, buvo atitinkamai nuo 2,8 iki 7,3 balo ir nuo 3,6 iki 7,3 balo (MMRM analizė)]. Specifinio senyvų pacientų tyrimo metu vortioksetinas taip pat buvo veiksmingas.
Antidepresinio poveikio palaikymas įrodytas ir šios pacientų populiacijos ilgalaikio atkryčio profilaktikos tyrimo metu.

Vortioksetino poveikis Skaičių ir simbolių pakeitimo testo (angl. Digit Symbol Substitution Test, DSST) ir Kalifornijos San Diego universiteto atlikimu paremto įgūdžių įvertinimo (angl. University of California San Diego Performance-Based Skills Assessment, UPSA) (objektyvūs testai) bei Suvokiamo deficito klausimyno (angl. Perceived Deficits Questionnaire, PDQ) ir Kognityvinės bei fizinės funkcijos klausimyno (angl. Cognitive and Physical Functioning Questionnaire, CPFQ) (subjektyvūs testai) rezultatams.
Vortioksetino (5-20 mg paros dozės) veiksmingumas gydant DDS sergančius pacientus buvo tiriamas trumpalaikių, placebu kontroliuotų tyrimų (2 tyrimai buvo atlikti su suaugusiaisiais, 1 su senyvais pacientais) metu.

Vortioksetinas, palyginti su placebu, sukėlė statistiškai reikšmingą poveikį Skaičių ir simbolių pakeitimo testo (angl. Digit Symbol Substitution Test, DSST) įvertinimui: poveikio skirtumas Δ = 1,75 (p = 0,019) iki 4,26 (p < 0,0001) dviejų su suaugusiaisiais atliktų tyrimų metu ir 2,79 (p = 0,023) tyrimo su senyvais pacientais metu. Atlikus visų trijų tyrimų DSST vidutinio tinkamų simbolių skaičiaus pokyčio nuo pradinio rodmens metaanalizę (ANCOVA, LOCF), nustatyta, kad vortioksetino poveikis skyrėsi nuo placebo (p < 0,05), o standartizuotas poveikio dydis buvo 0,35. Tų pačių tyrimų metaanalizės metu rezultatus koregavus pagal bendro MADRS skalės įvertinimo pokytį, nustatyta, kad vortioksetino poveikis skyrėsi nuo placebo (p < 0,05), o standartizuotas poveikio dydis buvo 0,24.

Vieno tyrimo metu vertintas vortioksetino poveikis funkciniam pajėgumui, naudojant Kalifornijos San Diego universiteto atlikimu paremtą įgūdžių įvertinimą (angl. University of California San Diego Performance-Based Skills Assessment, UPSA). Vortioksetino poveikis statistiškai reikšmingai skyrėsi nuo placebo poveikio: gauti 8,0 balai vartojant vortioksetino ir 5,1 balo vartojant placebo (p = 0,0003).

Vieno tyrimo metu vortioksetinas, palyginti su placebu, sukėlė stipresnį poveikį subjektyvių testų rezultatams, atliekant Suvokiamo deficito klausimyno įvertinimą (-14,6, vartojant vortioksetino, ir -10,5, vartojant placebo (p = 0,002)). Vortioksetino poveikis nesiskyrė nuo placebo poveikio subjektyvių testų rezultatams, atliekant Kognityvinės bei fizinės funkcijos klausimyno įvertinimą (- 8,1, vartojant vortioksetino, ir -6,9, vartojant placebo (p = 0,086)).

Toleravimas ir saugumas
Vortioksetino saugumas ir toleravimas buvo įrodyti trumpalaikių ir ilgalaikių tyrimų metu vartojant nuo 5 mg iki 20 mg dozes per parą. Daugiau informacijos apie nepageidaujamą poveikį žr. 4.8 skyriuje.
Vortioksetinas nedažnino nemigos ir mieguistumo (somnolencijos), palyginti su placebu.

Klinikinių trumpalaikių ir ilgalaikių placebu kontroliuojamųjų tyrimų duomenimis, galimi nutraukimo simptomai buvo išsamiai ištirti, staigiai nutraukus gydymą vortioksetinu. Kliniškai reikšmingų nutraukimo simptomų dažnio ar pobūdžio skirtumų, palyginti su placebu, nei po trumpalaikio (6–12 savaičių), nei po ilgalaikio (24–64 savaičių) gydymo vortioksetinu nebuvo.

Pačių pacientų pranešimų apie nepageidaujamus lytinės funkcijos sutrikimus dažnis klinikinių trumpalaikių ir ilgalaikių vortioksetino tyrimų buvo mažas ir panašus į placebo. Tyrimų, kurių metu buvo naudojama Arizonos lytinių patirčių skalė [angl., the Arizona Sexual Experience Scale (ASEX)], atsižvelgiant į lytinės funkcijos sutrikimų simptomus vartojant 5-15 mg vortioksetino paros dozes, duomenimis, gydymo sukeltų lytinės funkcijos sutrikimų [angl., the treatment-emergent sexual dysfunction (TESD)] dažnis ir ASEX bendrasis balas kliniškai reikšmingai nesiskyrė nuo placebo. Vartojant 20 mg paros dozę, TESD dažnis buvo panašus į būnantį vartojant placebo (dažnio skirtumas 14,2 %, 95 % PI [1,4, 27,0]).

Vortioksetino poveikis lytinei funkcijai buvo toliau vertinamas 8 savaičių trukmės dvigubai aklu, lanksčios dozės, lyginamuoju tyrimu (n=424), kuriame buvo vertinamas lyginamasis poveikis su escitalopramu pacientams, kurie mažiausiai 6 savaites buvo gydomi SSRI (citalopramu, paroksetinu arba sertralinu) kai jų depresijos simptomų lygis (pradinis CGI-S ≤ 3) ir ankstesnio gydymo sukeltų lytinės funkcijos sutrikimų (angl. trump. TESD) lygis buvo mažas. Vortioksetino 10-20 mg/parą dozė sukėlė statistiškai reikšmingai mažesnį TESD nei escitalopramo 10-20 mg per parą dozė, matuojant CSFQ 14 bendro balo pokyčiu (2,2 balo, p = 0,013) 8-tą savaitę. Reagavusiųjų dalis vortioksetino grupėje [162 (74,7 %)] ir escitalopramo grupėje [137 (66,2 %) 8-tą savaitę reikšmingai nesiskyrė (ŠS 1,5, p = 0,057). Antidepresinis poveikis išliko abiejose gydymo grupėse.

Vortioksetinas, palyginti su placebu, neveikė kūno masės, širdies susitraukimų dažnio ar kraujospūdžio klinikinių trumpalaikių ir ilgalaikių tyrimų metu.

Įvertinus kepenų ar inkstų būklę klinikinių tyrimų metu, kliniškai reikšmingų pokyčių nepastebėta.

Vortioksetinas nesukėlė jokio kliniškai reikšmingo poveikio pacientų, kuriems pasireiškė DDS, EKG rodmenims, įskaitant QT, QTc, PR ir QRS intervalus. Visapusiško QTc intervalo tyrimo su sveikais tiriamaisiais, kurie vartojo iki 40 mg dozes per parą, duomenimis galimybės, kad vaistinis preparatas ilgintų QTc intervalą, nepastebėta.

Vaikų populiacija
Buvo atlikti du trumpalaikiai, atsitiktimnių imčių, dvigubai akli, placebo kontroliuojami, fiksuotos dozės (vortioksetino 10 mg per parą ir 20 mg per parą) ir referentinės veikliosios medžiagos (fluoksetino) palyginamieji veiksmingumo ir saugumo tyrimai: vienas su 7-11 metų vaikais, sergančiais didžiosios depresijos sutrikimu (DDS) ir vienas su 12-17 metų paaugliais, sergančiais DDS. Tyrimai apėmė 4 savaičių trukmės viengubai aklą placebo įvadinį laikotarpį su standartizuota psichosocialine intervencija (gydyti pacientai vaikų tyrime N = 677, paauglių tyrime N = 777), atsitiktinės atrankos būdu buvo suskirstyti tik tie pacientai, kurie įvadiniame laikotarpyje nereagavo (vaikų tyrime N = 540, paauglių tyrime N = 616).

Tyrime, kuriame dalyvavo 7-11 metų vaikai, vidutinis dviejų vortioksetino dozių – 10 ir 20 mg per parą – poveikis statistiškai reikšmingai nuo placebo nesiskyrė vertinant pagal Peržiūrėtą vaikų depresijos vertinimo skalę [angl.: Depression Rating Scale-Revised (CDRS-R)], kaip ir veikliosios etaloninės dozės (fluoksetino 20 mg per parą); atskiros vortioksetino dozės (10 ir 20 mg per parą) neparodė nominaliai reikšmingo skirtumo, palyginti su placebu. Apskritai vortioksetino nepageidaujamų reiškinių pobūdis vaikams buvo panašus į pastebėtą suaugusiesiems, išskyrus dažnesnį pilvo skausmą, apie kurį jau buvo pranešta.

Dėl nepageidaujamų reiškinių gydymas buvo nutrauktas 2,0 % pacientų, gydytų 20 mg vortioksetino per parą, 1,3 % - 10 mg vortioksetino per parą doze, 0,7 % placebo grupėje, o fluoksetino vartojimo nutraukti nereikėjo. Dažniausiai pranešti nepageidaujami reiškiniai vortioksetinu gydytų grupėse buvo pykinimas, galvos skausmas, vėmimas, svaigulys ir pilvo skausmas. Pykinimo, vėmimo ir pilvo skausmo dažnis vortioksetino grupėse buvo didesnis nei placebo grupėje. Savižudiškos mintys ir elgesys buvo nurodyti kaip nepageidaujami reiškiniai 4 savaičių trukmės viengubai aklo įvadinio laikotarpio metu (placebas 2/677 [0,3 %]) ir 8 savaičių gydymo laikotarpiu (vortioksetinas 10 mg per parą 1/149 [0,7 %], placebas 1/153 [0,7 %]). Be to, 8 savaičių gydymo laikotarpiu 5 pacientams pagal Kolumbijos savižudybių sunkumo vertinimo skalę (angl.: Columbia-Suicide Severity Rating Scale; sutr. C-SSRS) nustatytas „nespecifinių aktyvių minčių apie savižudybę“ reiškinys (vortioksetinas 20 mg per parą 1 iš 153 [0,7 %] ir fluoksetinas – 3 iš 82 [3,7 %]). Savižudiškos mintys ir elgesys, įvertinti pagal C SSRS skalę buvo panašūs visose gydymo grupėse.

Tyrime, kuriame dalyvavo 12-17 metų paaugliai, nei vortioksetino 10 mg per parą, nei 20 mg per parą dozės nebuvo statistiškai pranašesnės už placebą, remiantis bendru Vaikų depresijos vertinimo skalės (CDRS R) balu. Veiklioji referencinė medžiaga (fluoksetinas 20 mg per parą) statistiškai skyrėsi nuo placebo pagal bendrą CDRS R balą. Apskritai, vortioksetino nepageidaujamų reakcijų profilis paaugliams buvo panašus į stebėtą suaugusiesiems, išskyrus didesnį pilvo skausmo ir minčių apie savižudybę dažnį paaugliams negu suaugusiesiems. Vartojimo nutraukimo dažnis dėl nepageidaujamų reiškinių (daugiausia dėl minčių apie savižudybę, pykinimo ir vėmimo) buvo didžiausias pacientams, gydytiems vortioksetino 20 mg per parą doze (5,6 %), palyginti su vortioksetino 10 mg per parą doze (2,7 % ), fluoksetinu (3,3 %) ir placebu (1,3 %). Dažniausiai pranešami nepageidaujami reiškiniai vortioksetino gydymo grupėse buvo pykinimas, vėmimas ir galvos skausmas. Savižudiškos mintys ir elgesys buvo nurodyti kaip nepageidaujami reiškiniai tiek 4 savaičių viengubai aklo tyrimo įvadinio laikotarpio metu (placebas 13/777 [1,7 % ], tiek 8 savaičių gydymo laikotarpiu (vortioksetinas 10 mg/parą 2/147 [1,4 %], vortioksetinas 20 mg/parą 6/161 [3,7 %], fluoksetinas 6/153 [3,9  %], placebas 0/154 [0 %]).Savižudiškos mintys ir elgesys, išmatuoti pagal C SSSR skalę, buvo panašūs visose gydymo grupėse.

Vortioksetino negalima vartoti vaikams (iki 18 metų), sergantiems didžiąja depresija (žr. 4.2 skyrių)

Europos vaistų agentūra atleido nuo įpareigojimo pateikti didžiosios depresijos sutrikimo gydymo vortioksetinu tyrimų su jaunesniais kaip 7 metų vaikais duomenis (vartojimo vaikams informacija pateikiama 4.2 skyriuje).

5.2	Farmakokinetinės savybės

Absorbcija
Išgertas vortioksetinas lėtai, bet gerai absorbuojamas ir didžiausia jo koncentracija plazmoje pasiekiama per 7–11 valandų. Po kartotinių 5 mg, 10 mg ar 20 mg dozių per parą pavartojimo, buvo išmatuota nuo 9 ng/ml iki 33 ng/ml dydžio Cmax. Absoliutus biologinis prieinamumas yra 75 %. Maisto įtakos farmakokinetinėms savybėms nepastebėta (žr. 4.2 skyrių).

Pasiskirstymas
Vidutinis pasiskirstymo tūris (Vss) yra 2 600 l. Tai rodo didelį pasiskirstymą už kraujagyslių ribų. Vortioksetinas stipriai prisijungia prie plazmos baltymų (98–99 %) ir pastebėta, kad prisijungimas nepriklauso nuo vortioksetino koncentracijų plazmoje.

Biotransformacija
Vortioksetinas ekstensyviai metabolizuojamas kepenyse, daugiausia oksidacijos būdu, katalizuojant CYP2D6 ir kiek mažiau CYP3A4/5 bei CYP2C9, ir vėliau konjugacijos būdu prisijungiant gliukurono rūgščiai.
Vaistinių preparatų sąveikos tyrimų metu nepastebėta, kad vortioksetinas slopintų arba sužadintų CYP izofermentus CYP1A2, CYP2A6, CYP2B6, CYP2C8, CYP2C9, CYP2C19, CYP2D6, CYP2E1 ar CYP3A4/5 (žr. 4.5 skyrių). Vortioksetinas yra silpnas P-gp substratas ir inhibitorius.

Pagrindinis vortioksetino metabolitas farmakologinio poveikio nesukelia.

Eliminacija
Vidutinis pusinės eliminacijos periodas yra 66 valandos, o išgerto vaistinio preparato klirensas 33 l per valandą. Maždaug 2/3 neaktyvių vortioksetino metabolitų šalinama su šlapimu ir maždaug 1/3 su išmatomis. Tik nežymūs vortioksetino kiekiai šalinami su išmatomis. Pusiausvyros apykaitos koncentracijos plazmoje pasiekiamos maždaug po 2 savaičių.

Tiesinis / netiesinis pobūdis
Farmakokinetika yra linijinė ir nepriklausė nuo laiko vartojant tirtas vaistinio preparato dozes (nuo 2,5 mg iki 60 mg per parą).

Atsižvelgiant į pusinės eliminacijos periodą, kaupimosi indeksas yra lygus 5–6, priklausomai nuo AUC0-24h po kartotinių 5-20 mg dozių pavartojimo.

Ypatingos populiacijos
Senyviems pacientams
Remiantis senyvų sveikų tiriamųjų duomenimis (amžius ≥ 65 metų; n = 20), vortioksetino ekspozicija (Cmax ir AUC) po kartotinių 10 mg dozių per parą padidėja iki 27 %, palyginti su jaunų sveikų kontrolinės grupės tiriamųjų (amžius ≤ 45 metų). Pacientams ≥ 65 metų visada būtina pradėti vartoti mažiausią veiksmingą vieną kartą per parą vartojamą 5 mg vortioksetino dozę (žr. 4.2 skyrių). Vis dėlto senyvus pacientus gydyti vortioksetinu didesne kaip vieną kartą per parą vartojama 10 mg doze, būtina atsargiai (žr. 4.4 skyrių).

Sutrikusi inkstų funkcija 
Pavartojus vienkartinę 10 mg vortioksetino dozę, inkstų funkcijos sutrikimas, nustatytas naudojant Cockcroft-Gault formulę (lengvas, vidutinio sunkumo arba sunkus; n = 8 kiekvienoje grupėje), sukėlė vidutinį ekspozicijos padidėjimą (iki 30 %), palyginti su atitinkamos sveikų kontrolinės grupės tiriamųjų. Pacientų, kuriems buvo diagnozuota galutinės stadijos inkstų liga, duomenimis, tik nedidelė dalis vortioksetino pasišalino iš organizmo dializės metu (AUC ir Cmax buvo atitinkamai 13 % ir 27 % mažesnės; n = 8) pavartojus vienkartinę 10 mg vortioksetino dozę. Dozės keisti nereikia atsižvelgiant į inkstų funkciją (žr. 4.4 skyrių).

Sutrikusi kepenų funkcija
Tiriamųjų (N=6-8), kuriems nustatytas lengvas, vidutinio sunkumo arba sunkus kepenų funkcijos sutrikimas (atitinkamai A, B ar C Child-Pugh kriterijai), farmakokinetika buvo lyginama su sveikų savanorių duomenimis. AUC pokyčiai buvo mažiau nei 10 % žemesni tiriamųjų, kuriems buvo nustatytas lengvas arba vidutinio sunkumo kepenų funkcijos sutrikimas, ir 10 % didesni tiriamųjų, kuriems buvo sunkus kepenų funkcijos sutrikimas. Cmax pokyčiai buvo mažiau nei 25 % žemesni visose grupėse. Dėl kepenų funkcijos dozės koreguoti nereikia (žr. 4.2 ir 4.4 skyrius).

CYP2D6 genų tipai
Vortioksetino koncentracijos pacientų, kurių organizme CYP2D6 veikiamas metabolizmas yra silpnas, plazmoje buvo maždaug du kartus didesnės nei pacientų, kurių organizme šis metabolizmas yra stiprus. Jei kartu vartojama stiprių CYP3A4/2C9-inhibitorių, pacientų, kurių CYP2D6 veikiamas metabolizmas yra silpnas, organizme ekspozicija gali būti didesnė (žr. 4.5 skyrių).

Pacientams, kurių organizme CYP2D6 veikiamas metabolizmas yra ypač greitas, vartojant 10 mg vortioksetino paros dozę, jo koncentracija plazmoje buvo koncentracijos, kokia būna pacientams, kurių organizme CYP2D6 veikiamas metabolizmas yra ekstensyvus, vartojant 5 mg ir 10 mg paros dozę, ribose.
Atsižvelgiant į individualų paciento atsaką, gali tekti apsvarstyti keisti dozę (žr. 4.2 skyrių).

Vaikų populiacija
Vaikų, sergančių didžiuoju depresijos sutrikimu, vortioksetino farmakokinetika po 5-20 mg dozės pavartojimo per burną vieną kartą per parą, buvo apibūdinta naudojant populiacijos modeliavimo analizę, pagrįstą farmakokinetikos tyrimo (7-17 metų vaikų) ir dviejų veiksmingumo bei saugumo tyrimų (7-17 metų vaikų) duomenimis. Vaikų vortioksetino farmakokinetika buvo panaši į stebėtąją suaugusių pacientų. 

5.3	Ikiklinikinių saugumo tyrimų duomenys

Vortioksetino vartojimas bendrųjų toksikologijos tyrimų su pelėmis, žiurkėmis ir šunimis metu daugiausiai buvo susijęs su klinikiniais požymiais, susijusiais su CNS. Tokie požymiai yra seilėtekis (žiurkėms ir šunims), vyzdžių išsiplėtimas (šunims) ir du traukulių atsiradimo šunims atvejai bendrosios toksinio poveikio tyrimo programos metu. Buvo nustatyta traukulių nesukelianti koncentracija, atitinkanti 5-tą saugumo ribą, atsižvelgiant į didžiausią rekomenduojamą gydomąją 20 mg dozę per parą. Toksinio poveikio organai taikiniai apsiribojo inkstais (žiurkėms) ir kepenimis (pelėms ir žiurkėms). Pokyčiai žiurkių inkstuose (glomerulonefritas, inkstų kanalėlių obstrukcija, kristalinė medžiaga inkstų kanalėliuose) ir pelių bei žiurkių kepenyse (kepenų ląstelių hipertrofija, hepatocitų nekrozė, tulžies latakų hiperplazija, kristalinė medžiaga tulžies latakuose) pasireiškė, kai ekspozicija buvo daugiau kaip 10 kartų (pelėms) ir 2 kartus (žiurkėms) didesnė nei ekspozicija žmogaus organizme, vartojant maksimalią rekomenduojamą gydomąją 20 mg paros dozę. Tokį poveikį daugiausia lėmė graužikams specifinė su vortioksetinu susijusios kristalinės medžiagos sukelta obstrukcija atitinkamai inkstų kanalėliuose ir tulžies latakuose, todėl laikoma, kad jos kelia mažą riziką žmogui.

Atlikus eilę įprastinių tyrimų in vitro ir in vivo, vortioksetinas nesukėlė genotoksinio poveikio. 

Remiantis 2 metus trukusių įprastinių kancerogeninio poveikio tyrimų su pelėmis ar žiurkėmis duomenimis, manoma, kad vortioksetinas nekelia kancerogeninio poveikio rizikos žmogui.

Vortioksetinas neveikė žiurkių vislumo, poravimosi, reprodukcijos organų ar spermos morfologijos ir judrumo. Vortioksetinas nesukėlė teratogeninio poveikio žiurkėms ar triušiams, bet buvo pastebėtas toksinis poveikis reprodukcijai (poveikis vaisiaus kūno masei bei kaulėjimo sulėtėjimas) žiurkėms, kai ekspozicija buvo daugiau kaip 10 kartų didesnė nei ekspozicija žmogaus organizme, vartojant maksimalią rekomenduojamą gydomąją 20 mg paros dozę. Panašus poveikis pasireiškė triušiams, kai ekspozicija buvo subterapinė.

Remiantis prenatalinių ir postnatalinių tyrimų su žiurkėmis duomenimis, vortioksetinas buvo susijęs su žiurkiukų mirtingumo padidėjimu, kūno masės prieaugio sumažėjimu ir žiurkiukų vystymosi sulėtėjimu vartojant dozes, kurios nesukėlė toksinio poveikio motininėms patelėms, ir buvo susiję su ekspozicijoms, kurios buvo panašios į tas, kurios pasiekiamos žmogaus organizme po 20 mg vortioksetino dozės per parą pavartojimo (žr. 4.6 skyrių).

Su vortioksetinu susijusių medžiagų išsiskyrė į žiurkių pieną laktacijos laikotarpiu (žr. 4.6 skyrių).
Su žiurkėmis atliktų toksinio poveikio jaunikliams tyrimų duomenimis, visi su gydymu vortioksetinu susiję reiškiniai atitiko tuos, kurie buvo pastebėti suaugusiems gyvūnams.

Aplinkos rizikos vertinimo tyrimai parodė, kad vortioksetinas gali būti patvarus, bioakumuliacinis ir toksiškas aplinkai (kyla pavojus žuvims). Vis dėlto laikoma, kad rekomenduojamomis dozėmis pacientų vartojamas vortioksetinas vandens ir sausumos aplinkai kelia nereikšmingą riziką (žr. 6.6 skyrių).


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis ( visiems stiprumams)
Manitolis (E421)
Mikrokristalinė celiuliozė
Hidroksipropilceliuliozė
Karboksimetilkrakmolo A natrio druska 
Magnio stearatas

Tabletės  plėvelė
Vortioxetine G.L.Pharma 5 mg plėvele dengtos tabletės
Hipromeliozė
Makrogolis
Titano dioksias (E171)
Geltonasis geležies oksidas (E172)

Vortioxetine G.L.Pharma 10 mg plėvele dengtos tabletės
Hipromeliozė
Makrogolis
Titano dioksias (E171)
Geltonasis geležies oksidas (E172)

Vortioxetine G.L.Pharma 15 mg plėvele dengtos tabletės
Hipromeliozė
Makrogolis
Titano dioksias (E171)
Raudonasis geležies oksidas (E172)
Geltonasis geležies oksidas (E172)

Vortioxetine G.L.Pharma 20 mg plėvele dengtos tabletės
Hipromeliozė
Makrogolis
Titano dioksias (E171)
Raudonasis geležies oksidas (E172)

6.2	Nesuderinamumas

Duomenys nebūtini.

6.3	Tinkamumo laikas

3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys 

PVC/PVDC//Al lizdinės plokštelės kartono dėžutėje.
Lizdinėje plokštelėje yra 28, 56 arba 98 plėvele dengtos tabletės.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti 

Šis vaistinis preparatas gali kelti pavojų aplinkai (žr. 5.3 skyrių).

Nesuvartotą vaistinį preparatą ar atliekas reikia tvarkyti laikantis vietinių reikalavimų. 


7.	REGISTRUOTOJAS

G.L. Pharma GmbH, 
Schlossplatz 1, 
8502 Lannach, 
Austrija


8.	REGISTRACIJOS PAŽYMĖJIMO NUMERIS (-IAI) 


	5 mg
LT/1/26/6153/001 – N28
LT/1/26/6153/002 – N56
LT/1/26/6153/003 – N98
	10 mg
LT/1/26/6154/001 – N28
LT/1/26/6154/002 – N56
LT/1/26/6154/003 – N98

	15 mg
LT/1/26/6155/001 – N28
LT/1/26/6155/002 – N56
LT/1/26/6155/003 – N98
	20 mg
LT/1/26/6156/001 – N28
LT/1/26/6156/002 – N56
LT/1/26/6156/003 – N98




9.	REGISTRAVIMO / PERREGISTRAVIMO DATA

Registravimo data 2026 m. rugsėjo 18 d.


10.	TEKSTO PERŽIŪROS DATA

2026 m. rugsėjo 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI

C.       KITOS SĄLYGOS IR REIKALAVIMAI REGISTRUOTOJUI 
  
D.       SĄLYGOS AR APRIBOJIMAI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI




A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Pharmadox Healthcare Ltd.
KW20A Kordin Industrial Park,
Paola PLA 3000, Malta

arba

Adalvo Limited
Malta Life Sciences Park,
Building 1, Level 4, Sir Temi Zammit Buildings,
San Gwann, SGN 3000 Malta

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

































III PRIEDAS

ŽENKLINIMAS IR PAKUOTĖS LAPELIS


























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Vortioxetine G.L. Pharma 5 mg plėvele dengtos tabletės
Vortioxetine G.L. Pharma 10 mg plėvele dengtos tabletės
Vortioxetine G.L. Pharma 15 mg plėvele dengtos tabletės
Vortioxetine G.L. Pharma 20 mg plėvele dengtos tabletės
vortioxetinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Vortioxetine G.L. Pharma 5 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido 2-butanolio solvato, atitinkančio 5 mg vortioksetino.

Vortioxetine G.L. Pharma 10 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 10 mg vortioksetino.

Vortioxetine G.L. Pharma 15 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 15 mg vortioksetino

Vortioxetine G.L. Pharma 20 mg plėvele dengtos tabletės
Kiekvienoje plėvele dengtoje tabletėje yra vortioksetino hidrobromido2-butanolio solvato, atitinkančio 20 mg vortioksetino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Plėvele dengtos tabletės

28 plėvele dengtos tabletės
56 plėvele dengtos tabletės
98 plėvele dengtos tabletės


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.

Vartoti per burną


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP mm.MMMM


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

G.L. Pharma GmbH, 
Schlossplatz 1, 8502 Lannach, 
Austrija


12.	REGISTRACIJOS PAŽYMĖJIMO NUMERIS (-IAI) 

5 mg
LT/1/26/6153/001 – N28
LT/1/26/6153/002 – N56
LT/1/26/6153/003 – N98

10 mg
LT/1/26/6154/001 – N28
LT/1/26/6154/002 – N56
LT/1/26/6154/003 – N98

15 mg
LT/1/26/6155/001 – N28
LT/1/26/6155/002 – N56
LT/1/26/6155/003 – N98

20 mg
LT/1/26/6156/001 – N28
LT/1/26/6156/002 – N56
LT/1/26/6156/003 – N98


13.	SERIJOS NUMERIS 

Lot


14.	PARDAVIMO (IŠDAVIMO) TVARKA

Receptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU

Vortioxetine G.L. Pharma 5 mg 
Vortioxetine G.L. Pharma 10 mg 
Vortioxetine G.L. Pharma 15 mg 
Vortioxetine G.L. Pharma 20 mg 


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC 
SN 
NN 



MINIMALI INFORMACIJA ANT LIZDINIŲ PLOKŠTELIŲ 

LIZDINĖ PLOKŠTELĖ


1.	VAISTINIO PREPARATO PAVADINIMAS

Vortioxetine G.L. Pharma 5 mg plėvele dengtos tabletės
Vortioxetine G.L. Pharma 10 mg plėvele dengtos tabletės
Vortioxetine G.L. Pharma 15 mg plėvele dengtos tabletės
Vortioxetine G.L. Pharma 20 mg plėvele dengtos tabletės
vortioksetinas


2.	REGISTRUOTOJO PAVADINIMAS

G.L. Pharma


3.	TINKAMUMO LAIKAS

EXP mm.MMMM


4.	SERIJOS NUMERIS

Lot


5.	KITA







































B. PAKUOTĖS LAPELIS

Pakuotės lapelis: informacija vartotojui

Vortioxetine G.L. Pharma 5 mg plėvele dengtos tabletės
Vortioxetine G.L. Pharma 10 mg plėvele dengtos tabletės
Vortioxetine G.L. Pharma 15 mg plėvele dengtos tabletės
Vortioxetine G.L. Pharma 20 mg plėvele dengtos tabletės
vortioksetinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Vortioxetine G.L.Pharma ir kam jis vartojamas 
2.	Kas žinotina prieš vartojant Vortioxetine G.L.Pharma 
3.	Kaip vartoti Vortioxetine G.L.Pharma
4.	Galimas šalutinis poveikis 
5.	Kaip laikyti Vortioxetine G.L.Pharma
6.	Pakuotės turinys ir kita informacija


1.	Kas yra Vortioxetine G.L.Pharmair kam jis vartojamas

Vortioxetine G.L.Pharma sudėtyje yra veikliosios medžiagos vortioksetino. Jis priklauso vaistų, vadinamų antidepresantais, grupei. 

Vortioxetine G.L.Pharma vartojamas suaugusiems žmonėms didžiosios depresijos epizodams gydyti.

Nustatyta, kad Vortioxetine G.L.Pharma mažina platų spektrą depresijos simptomų, įskaitant liūdesį, vidinę įtampą (nerimo jutimą), miego sutrikimus (miego sutrumpėjimą), apetito sumažėjimą, negalėjimą susikaupti, menkavertiškumo jausmą, susidomėjimo mėgstama veikla išnykimą, sulėtėjimo pojūtį.


2.	Kas žinotina prieš vartojant Vortioxetine G.L.Pharma

Vortioxetine G.L.Pharma vartoti draudžiama:
-	jeigu yra alergija vortioksetinui arba bet kuriai pagalbinei šio vaisto medžiagai (jos išvardytos 6 skyriuje);
· jeigu vartojate kitų vaistų depresijai gydyti, kurie yra neselektyvūs monoamino oksidazės inhibitoriai ar selektyvūs MAO-A inhibitoriai. Jeigu abejojate, klauskite gydytojo.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Vortioxetine G.L.Pharma, jeigu:
· vartojate vaistų, kurie sukelia serotoninerginį poveikį, pavyzdžiui;
· tramadolį ir panašius vaistus (stiprūs skausmą malšinantys vaistai);
· sumatriptaną ir panašius vaistus, kurių veikliosios medžiagos pavadinimas baigiasi „triptanas“ (vartojami migrenos gydymui).
Šių vaistų vartojimas kartu su Vortioxetine G.L.Pharma gali didinti serotonino sindromo atsiradimo riziką. Šis sindromas gali būti susijęs su haliucinacijomis, nevalingais trūkčiojimais, širdies plakimo pagreitėjimu, kraujospūdžio padidėjimu, karščiavimu, pykinimu ir viduriavimu.
· jeigu Jūs esate patyrę priepuolių (traukulių).
Gydytojas gydys atsargiai, jeigu praeityje Jums yra buvę priepuolių arba sergate nestabilių priepuolių sutrikimu ar epilepsija. Vaistai, kuriais gydoma depresija, gali kelti priepuolių pasireiškimo riziką. Visiems pacientams, kuriems pasireiškia priepuoliai arba priepuoliai padažnėja, gydymą reikia nutraukti;
· pasireiškia manija;
· yra greitesnio kraujavimo ar mėlynių atsiradimo tendencijų arba jeigu esate nėščia (žr. skyrių „Nėštumas ir žindymas“ toliau);
· yra sumažėjusi natrio koncentracija kraujyje;
· esate 65 metų arba vyresnis;
· sergate sunkia inkstų liga;
· sergate sunkia kepenų liga arba kepenų liga, kuri vadinama ciroze;
· jeigu yra arba anksčiau buvo padidėjęs akispūdis arba sergate glaukoma. Jeigu jaučiate akių skausmą ir pasireiškia neryškus matymas gydymosi metu, pasakykite gydytojui.

Vartojant antidepresantus, įskaitant vortioksetiną, taip pat galite jausti agresiją, susijaudinimą, pyktį ir irzlumą. Jei taip atsitiktų, turėtumėte pasikalbėti su gydytoju.

Mintys apie savižudybę ir depresijos arba nerimo sutrikimų pasunkėjimas

Jeigu sergate depresija ir (arba) jaučiate nerimą, kartais Jums gali kilti minčių apie savęs žalojimą ar savižudybę. Pradėjus pirmą kartą vartoti antidepresantus, tokių minčių gali kilti dažniau, nes turi praeiti šiek tiek laiko (paprastai apie dvi savaitės, bet kartais ir ilgiau), kol šie vaistai pradės veikti.

Tokia minčių tikimybė Jums yra didesnė šiais atvejais:
· jeigu anksčiau mąstėte apie savižudybę arba savęs žalojimą;
· jeigu esate jaunas suaugęs žmogus.

Klinikinių tyrimų duomenys parodė, kad psichikos sutrikimais sergantiems jauniems suaugusiesiems (jaunesniems kaip 25 metų), vartojant antidepresantų, su savižudybe siejamo elgesio rizika yra didesnė.

Jeigu bet kuriuo metu galvojate apie savižudybę arba savęs žalojimą, nedelsdami kreipkitės į gydytoją arba vykite į ligoninės priėmimo skyrių. Jums gali būti naudinga pasakyti giminaičiams ar artimiems draugams, kad sergate depresija ar nerimo sutrikimu. Paprašykite juos perskaityti šį pakuotės lapelį. Galite jų paprašyti, kad Jus perspėtų, jeigu pastebės, kad Jūsų depresija ar nerimas pasunkėjo arba jie nerimauja dėl Jūsų elgesio pokyčių.

Vaikams ir paaugliams
Vortioxetine G.L.Pharma nerekomenduojama vartoti vaikams ir jaunesniems kaip 18 metų paaugliams, kadangi duomenų apie tokio amžiaus pacientų gydymą nėra. Vortioksetino vartojimo 7‑17 metų vaikams ir paaugliams saugumas aprašytas 4 skyriuje. 

Kiti vaistai ir Vortioxetine G.L.Pharma 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Pasakykite savo gydytojui, jeigu vartojate kurį nors iš toliau išvardytų vaistų:
· fenelziną, iproniazidą, izokarboksazidą, nialamidą, tranilciprominą (vaistai depresijai gydyti, kurie vadinami neselektyviais monoamino oksidazės inhibitoriais); jeigu vartojate kurį nors iš šių vaistų, turite palaukti 14 dienų ir tik tada pradėti vartoti Vortioxetine G.L.Pharma. Nutraukus šio vaisto vartojimą, turite palaukti 14 dienų ir tik tada pradėti vartoti kurį nors iš šių vaistų;
· moklobemidą (vaistas depresijai gydyti);
· selegiliną, razagiliną (vaistai Parkinsono ligai gydyti);
· linezolidą (vaistas bakterijų sukeltoms infekcinėms ligoms gydyti);
· vaistai, turintys serotonerginį poveikį, tokie kaip tramadolis ir panašūs vaistai (stiprūs skausmą malšinantys vaistai), sumatriptanas ir panašūs vaistai, kurių veikliosios medžiagos pavadinimas baigiasi „triptanas” (vartojami migrenos gydymui). Šių vaistų vartojimas kartu su Vortioxetine G.L.Pharma gali padidinti serotonino sindromo riziką (žr. skyrių „Įspėjimai ir atsargumo priemonės“);
· litį (vaistas depresijai ir psichikos sutrikimams gydyti) ar triptofaną;
· vaistai, kurie sukelia natrio kiekio sumažėjimą;
· rimfampiciną (vaistą tuberkuliozei ir kitoms infekcijoms gydyti);
· karbamazepiną, fenitoiną (vaistai epilepsijai arba kitoms ligoms gydyti);
· varfariną, dipiridamolį, fenprokumoną, kai kuriuos antipsichozinius vaistus, fenotiazinus, triciklius antidepresantus, mažas acetilsalicilo rūgšties dozes ir nesteroidinius vaistus nuo uždegimo (kraują skystinančius vaistus ir skausmą malšinančius vaistus). Jie gali padidinti polinkį kraujavimui.

Vaistus, kurie didina priepuolių riziką:
· sumatriptanas ir panašūs vaistai, kurių veikliosios medžiagos pavadinimas baigiasi „triptanas”;
· tramadolis (stiprus skausmą malšinantis vaistas);
· meflokvinas (vaistas maliarijos profilaktikai ir gydymui);
· bupropionas (vaistas depresijai gydyti, o taip pat vartojamas norint mesti rūkyti);
· fluoksetinas, paroksetinas ir kiti vaistai depresijai gydyti, vadinami SSRI / SNRI, tricikliais antidepresantais;
· jonažolės (Hypericum perforatum) preparatai (vaistai depresijai gydyti);
· chinidinas (vaistas širdies ritmo sutrikimams gydyti);
· chlorpromazinas, chlorprotiksenas, haloperidolis (vaistai psichikos sutrikimams gydyti, kurie priklauso grupėms, vadinamoms fenotiazinais, tioksantenais, butirofenonais).

Pasakykite gydytojui, jei vartojate bet kurį iš ankščiau išvardytų vaistų, kadangi gydytojas turi žinoti, ar Jums jau yra traukulių atsiradimo rizika.

Jei Jums atliekamas tyrimas dėl narkotikų vartojant Vortioxetine G.L.Pharma kai kuriais tyrimų metodais, gali būti teigiami metadono tyrimo rezultatai, net jei Jūs metadono nevartojate. Tokiu atveju reikia atlikti kitus specifiškesnius tyrimus.

Vortioxetine G.L.Pharma vartojimas su alkoholiu
Šio vaisto nerekomenduojama vartoti kartu su alkoholiu.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumas
Šio vaisto vartoti nėštumo metu negalima, išskyrus atvejus, kai gydytojas teigia, kad tai neabejotinai būtina.

Jeigu per paskutiniuosius 3 nėštumo mėnesius vartojate vaistų depresijai gydyti, įskaitant Vortioxetine G.L.Pharma, turite žinoti, kad Jūsų naujagimiui gali pasireikšti šis toliau išvardytas poveikis: kvėpavimo sutrikimas, melsva odos spalva, priepuoliai, kūno temperatūros pokyčiai, žindymo sunkumai, vėmimas, maža cukraus koncentracija kraujyje, raumenų sukietėjimas arba suglebimas, ryškūs refleksai, drebulys, nervingumas, irzlumas, letargija, nuolatinis verkimas, mieguistumas ir miego sutrikimai. Jeigu Jūsų naujagimiui pasireiškė kuris nors iš šių simptomų, nedelsdami kreipkitės į savo gydytoją.

Būtinai pasakykite savo akušerei ir (arba) gydytojui, kad vartojate Vortioxetine G.L.Pharma. Nėštumo pabaigoje, ypač per paskutiniuosius 3 nėštumo mėnesius vartojami į Vortioxetine G.L.Pharma panašūs vaistai gali didinti sunkios naujagimio būklės, vadinamos naujagimių išliekančia plautine hipertenzija (NIPH), riziką. Dėl to naujagimis gali dažniau kvėpuoti ir pamėlti. Tokių simptomų dažniausiai atsiranda per pirmąsias 24 valandas naujagimiui gimus. Jeigu Jūsų naujagimiui pasireiškia toks poveikis, turite nedelsdami kreiptis į akušerę ir (arba) gydytoją.

Jei šį vaistą vartojate artėjant nėštumo pabaigai, gali padidėti stipraus kraujavimo iš makšties rizika netrukus po gimdymo, ypač jeigu anksčiau buvo kraujavimo sutrikimų. Jūsų gydytojas arba akušerė turėtų žinoti, kad vartojate šį vaistą, kad galėtų Jums patarti.

Žindymo laikotarpis
Nedidelis kiekis Vortioxetine G.L.Pharma patenka į moters pieną, tačiau žalingo su vaistu susijusio poveikio naujagimiui nebuvo pastebėta. Vortioxetine G.L.Pharma neskirtas vartoti žindymo laikotarpiu. Jūsų gydytojas, atsižvelgdamas į žindymo naudą vaikui ir gydymo naudą Jums, nuspręs, ar nutraukti žindymą, ar nutraukti Vortioxetine G.L.Pharma vartojimą.

Vairavimas ir mechanizmų valdymas
Šis vaistas gebėjimo vairuoti ir valdyti mechanizmus neveikia arba veikia nereikšmingai. Vis dėlto, kadangi vartojant vortioksetiną buvo pranešta apie nepageidaujamas reakcijas, tokias kaip svaigulys, pacientai turi būti atsargūs užsiimant tokia veikla pradėjus gydymą Vortioxetine G.L.Pharma ar pakeistus vaisto dozę.

Vortioxetine G.L.Pharma sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės. 


3.	Kaip vartoti Vortioxetine G.L.Pharma  

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Jaunesniems kaip 65 metų žmonėms rekomenduojama Vortioxetine G.L.Pharma dozė yra 10 mg vortioksetino vieną kartą per parą. Jūsų gydytojas, atsižvelgdamas į Jūsų atsaką į gydymą, dozę gali padidinti iki didžiausios 20 mg vortioksetino dozės per parą arba sumažinti iki mažiausios 5 mg vortioksetino dozės per parą.

Vartojimas senyviems pacientams
Pradinė dozė 65 metų ir vyresniems pacientams yra 5 mg vortioksetino vieną kartą per parą.

Vartojimo metodas
Vartoti per burną.
Išgerkite vieną tabletę užsigerdami stikline vandens.
Tabletę galima išgerti valgant arba nevalgius.
Jei negalite nuryti visos tabletės, rinkoje gali būti kitų vaistų, kurių sudėtyje yra vortioksetino kitomis farmacinėmis formomis.

Gydymo trukmė
Vartokite vaistą tiek laiko, kiek rekomenduos gydytojas.
Toliau vartokite šį vaistą, net jei praeis šiek tiek laiko, kol pajusite savo būklės pagerėjimą.

Gydymą reikia tęsti ne trumpiau kaip 6 mėnesius po to, kai vėl pradedate gerai jaustis.

Ką daryti pavartojus per didelę Vortioxetine G.L.Pharma dozę
Jeigu išgėrėte didesnę už paskirtąją Vortioxetine G.L.Pharma dozę, nedelsdami kreipkitės į savo gydytoją arba artimiausios ligoninės priėmimo skyrių. Kartu pasiimkite talpyklę ir visas likusias tabletes. Tai padaryti reikia ir tuo atveju, jeigu nejuntate jokių požymių ar diskomforto. Perdozavimo požymiai yra galvos svaigulys, pykinimas, viduriavimas, diskomfortas pilve, viso kūno niežulys, mieguistumas bei paraudimas.

Po kelis kartus didesnės nei paskirta dozės suvartojimo buvo pranešta apie priepuolius (traukulius) ir retą būklę, kuri vadinama serotonino sindromu.

Pamiršus pavartoti Vortioxetine G.L.Pharma  
Išgerkite kitą dozę įprastu laiku.Negalima vartoti dvigubos dozės norint kompensuoti praleistą dozę.

Nustojus vartoti Vortioxetine G.L.Pharma
Nenutraukite Vortioxetine G.L.Pharma vartojimo pirmiau nepasitarę su savo gydytoju.

Gydytojas gali nuspręsti sumažinti dozę prieš galutinai nutraukiant šio vaisto vartojimą.

Kai kuriems pacientams, nutraukusiems vortioksetino vartojimą, pasireiškė tokie simptomai svaigulys, dilgčiojimo pojūtis ar elektros šoko pojūtis (ypač galvoje), negalėjimas užmigti, pykinimas ar vėmimas, nerimas, irzlumas ar susijaudinimas, nuovargis ar drebulys. Šie simptomai gali pasireikšti per pirmąją savaitę po šio vaisto vartojimo nutraukimo.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Apskirtai stebėtas šalutinis poveikis buvo nesunkus ar vidutinio sunkumo ir pasireiškė per pirmąsias dvi gydymo savaites. Reakcijos dažniausiai buvo trumpalaikės ir gydymo dėl jų nutraukti neprireikė.

Toliau išvardytas šalutinis poveikis, apie kurį buvo pranešta, pasireiškė nurodytu dažnumu.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· pykinimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· viduriavimas, vidurių užkietėjimas, vėmimas;
· svaigulys;
· viso kūno niežulys;
· nenormalūs sapnai;
· padidėjęs prakaitavimas;
· nevirškinimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· paraudimas;
· naktinis prakaitavimas;
· neryškus matymas;
· nevalingas drebėjimas (tremoras);
· haliucinacijos (matymas, girdėjimas ar jutimas dalykų, kurių nėra).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· platūs vyzdžiai (midriazė), dėl to gali padidėti glaukomos rizika (žr. 2 skyrių).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· sumažėjusi natrio koncentracija kraujyje (simptomai gali būti svaigulys, silpnumas, sumišimas, mieguistumas arba didelis nuovargis, pykinimas arba vėmimas; sunkesni simptomai yra alpimas, priepuoliai arba griuvimas);
· serotonino sindromas (žr. 2 skyrių);
· alerginės reakcijos, kurios gali būti sunkios, sukeliančios veido , lūpų, liežuvio ir ryklės patinimą, apsunkintą kvėpavimą ar rijimą ir (arba) staigų kraujospūdžio sumažėjimą (kuris sukelia svaigulį arba galvos sukimąsi);
· dilgėlinė;
· stiprus arba netikėtas kraujavimas (įskaitant mėlynes, kraujavimą iš nosies, kraujavimą iš virškinimo trakto, kraujavimą iš makšties);
· bėrimas;
· sutrikęs miegas (nemiga);
· susijaudinimas arba agresija. Pajutus šiuos reiškinius kreipkitės į gydytoją (žr. 2 skyrių);
· galvos skausmas;
· hormono, vadinamo prolaktinu, kiekio kraujyje padidėjimas;
· nuolatinis poreikis judėti (akatizija);
· griežimas dantimis (bruksizmas);
· negalėjimas išsižioti (surakintas žandikaulis, trizmas);
· neramių kojų sindromas (poreikis judinti kojas, kad būtų sustabdyti skausmingi arba keisti pojūčiai, dažnai pasireiškiantys naktį);
· nenormalios pieno pavidalo išskyros iš krūties (galaktorėja).

Pastebėta, kad tokio tipo vaistų vartojantiems pacientams padidėja kaulų lūžimų rizika.

Vartojant 20 mg dozę, buvo gauta pranešimų apie padidėjusią lytinės funkcijos sutrikimo riziką, o kai kuriems pacientams šis šalutinis poveikis buvo pastebėtas vartojant ir mažesnes dozes.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Vortioxetine G.L.Pharma  

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui  pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Vortioxetine G.L.Pharmasudėtis
Vortioxetine G.L.Pharma 5 mg plėvele dengtos tabletės 
· Veiklioji medžiaga yra vortioksetinas. Kiekvienoje plėvele dengtoje tabletėje yra 5 mg vortioksetino (vortioksetino hidrobromido2-butanolio solvato forma).
· Pagalbinės medžiagos:
Tabletės branduolyje:manitolis (E421), mikrokristalinė celiuliozė, hidroksipropilceliuliozė, karboksimetilkrakmolo A natrio druska, magnio stearatas.
Tabletės plėvelėje: hipromeliozė, makrogolis, titano dioksidas (E171), raudonasis geležies oksidas (E172).

Vortioxetine G.L.Pharma 10 mg plėvele dengtos tabletės 
· Veiklioji medžiaga yra vortioksetinas. Kiekvienoje plėvele dengtoje tabletėje yra 10 mg vortioksetino (vortioksetino hidrobromido2-butanolio solvato forma).
· Pagalbinės medžiagos: 
· Tabletės branduolyje: manitolis (E421), mikrokristalinė celiuliozė, hidroksipropilceliuliozė, karboksimetilkrakmolo A natrio druska, magnio stearatas.
· Tabletės plėvelėje: hipromeliozė, makrogolis, titano dioksidas (E171), geltonasis geležies oksidas (E172). 
Vortioxetine G.L.Pharma 15 mg plėvele dengtos tabletės 
· Veiklioji medžiaga yra vortioksetinas. Kiekvienoje plėvele dengtoje tabletėje yra 15 mg vortioksetino (vortioksetino hidrobromido 2-butan hidrobromido2-butanolio ol solvato forma).
· Pagalbinės medžiagos:
· Tabletės branduolyje: manitolis (E421), mikrokristalinė celiuliozė, hidroksipropilceliuliozė, karboksimetilkrakmolo A natrio druska, magnio stearatas. 
· Tabletės plėvelėje: hipromeliozė, makrogolis, titano dioksidas (E171), raudonasis geležies oksidas (E172), geltonasis geležies oksidas (E172). 

Vortioxetine G.L.Pharma 20 mg plėvele dengtos tabletės 
· Veiklioji medžiaga yra vortioksetinas. Kiekvienoje plėvele dengtoje tabletėje yra 20 mg vortioksetino (vortioksetino hidrobromido2-butanolio solvato forma).
· Pagalbinės medžiagos:
· Tabletės branduolyje:manitolis (E421), mikrokristalinė celiuliozė, hidroksipropilceliuliozė, karboksimetilkrakmolo A natrio druska, magnio stearatas. 
· Tabletės plėvelėje: hipromeliozė, makrogolis, titano dioksidas (E171), raudonasis geležies oksidas (E172).

Vortioxetine G.L.Pharma išvaizda ir kiekis pakuotėje
Vortioxetine G.L. Pharma 5 mg plėvele dengtos tabletės
Rožinės spalvos, ovali (10,5 mm x 5 mm) abipus išgaubta plėvele dengta tabletė, kurios vienoje pusėje yra įspausta „5“, o kita pusė lygi.

Vortioxetine G.L. Pharma 10 mg plėvele dengtos tabletės
Geltonos spalvos, ovali (13,3 mm x 6,2 mm) abipus išgaubta plėvele dengta tabletė, kurios vienoje pusėje yra įspausta „10“, o kita pusė lygi.

Vortioxetine G.L. Pharma 15 mg plėvele dengtos tabletės
Blyškiai oranžinės spalvos, ovali (15,2 mm x 7,2 mm) abipus išgaubta plėvele dengta tabletė, kurios vienoje pusėje yra įspausta „15“, o kita pusė lygi.

Vortioxetine G.L. Pharma 20 mg plėvele dengtos tabletės
Tamsiai raudonos spalvos, ovali (17 mm x 8 mm) abipus išgaubta plėvele dengta tabletė, kurios vienoje pusėje yra įspausta „20“, o kita pusė lygi.

Vortioxetine G.L.Pharma plėvele dengtos tabletės tiekiamos PVC/PVDC//Al lizdinėse plokštelėse supakuotose kartono dėžutėje.

Lizdinėje plokštelėje yra 28, 56 arba 98 plėvele dengtos tabletės.

Gali būti tiekiamos ne visų dydžių pakuotės.

Registruotojas ir gamintojas
Registruotojas

G.L. Pharma GmbH 
Schlossplatz 1,
8502 Lannach, Austrija

Gamintojas

Pharmadox Healthcare Ltd.
KW20A Kordin Industrial Park,
Paola PLA 3000, Malta

arba

Adalvo Limited
Malta Life Sciences Park,
Building 1, Level 4, Sir Temi Zammit Buildings,
San Gwann, SGN 3000 Malta

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „GL Pharma Vilnius“
Tel. +370 5 2610705
El. paštas: office@gl‑pharma.lt

Šis vaistas Europos ekonominės erdvės valstybėse narėse  registruotas tokiais pavadinimais:

Austrija, Čekijos Respublika, Estija, Latvija, Lenkija, Lietuva, Vengrija, Slovakija, Rumunija: Vortioxetine G.L. Pharma
	

Šis pakuotės lapelis paskutinį kartą peržiūrėtas 2026-09-18.


Kiti informacijos šaltiniai

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


